**RDEČI KRIŽ SLOVENIJE – EVROPSKI DAN OŽIVLJANJA 2015**

**OSNOVNO IZHODIŠČE projekta Evropski dan oživljanja 2015**

Brezplačni prikazi TPO in uporabe AED potekajo v partnerstvu Rdečega križa Slovenije, Slovenskega reanimacijskega sveta in Vala202.

Širjenje znanj in ozaveščali ljudi, da lahko z zelo preprostimi postopki sočloveku rešijo življenje:

* Takojšen začetek temeljnih postopkov oživljanja s strani očividcev lahko celo do štirikrat poveča število preživelih po srčnem zastoju.
* Defibrilacija v času 3-5 minut po kolapsu lahko poveča delež preživelih na 50-70 %.
* Pri tem nikakor ni nepomembno, da do srčnega zastoja pride najpogosteje doma (80 %).

**Pomembno glede LAIČNE prve pomoči:**

* **Prva pomoč rešuje življenja.** To je prvi korak v verigi preživetja, ne glede na to ali gre za naravno ali kakšno drugo nesrečo. Pomembno je učinkovito in hitro ukrepanje, ki preprečuje resne poškodbe.
* **Nesreča se lahko zgodi kadarkoli, kjerkoli in komurkoli.** Ob nesrečah kar 90% življenj rešijo lokalni prebivalci. Usposobljenost za nudenje prve pomoči prispeva k zmanjševanju ranljivosti in zagotavlja boljšo pripravljenost oseb za ukrepanje, ko pride do nesreče.
* **Vsakih 5 sekund nekdo na svetu umre zaradi posledic poškodb.** Večje število usposobljenih oseb za nudenje prve pomoči pomeni, da lahko pomagajo pri preprečevanju vsakodnevnih smrtnih primerov.

**RDEČI KRIŽ SLOVENIJE**

RKS v Sloveniji opozarja širšo javnost, **kako pomembno je znanje LAIČNE prve pomoči od otroških let naprej**. Stališče Rdečega križa Slovenije je, da bi morala država zakonsko urediti, da so usposabljanja iz prve pomoči obvezna v šolah, na delovnih mestih in za udeležence v prometu ter, da bi bilo potrebno ta znanja obnavljati vsaj na vsake 3 do 5 let.

**Rdeči križ Slovenije** v skladu s svojim javnim pooblastilom na področju prve pomoči **organizira tečaje in izpite iz prve pomoči za bodoče voznike motornih vozil, za prostovoljce, za zaposlene v delovnih organizacijah, za reševalce iz vode, za predavatelje prve pomoči in posebne tečaje za laike.**

**Organizira in usposablja ekipe za prvo pomoč v primeru naravnih in drugih nesreč.** Rdeči križ Slovenije je v sodelovanju z Upravo RS za zaščito in reševanje ter območnimi združenji Rdečega križa Slovenije, organiziral in izvedel naslednja preverjanja usposobljenosti ekip prve pomoči:

* 9. maj 2015, Mladinsko zdravilišče in letovišče Rdečega križa Debeli rtič; IX. državno preverjanje usposobljenosti osnovnošolskih ekip prve pomoči, na katerem je sodelovalo 10 najboljših osnovnošolskih ekip, ki so bile na regijskih preverjanjih med več kot 100 ekipami iz cele Slovenije najboljše.
* V obdobju maj – junij 2015 je bilo izvedenih 13 regijskih preverjanj usposobljenosti "članskih" ekip prve pomoči CZ in RK, na katerih je sodelovalo več kot 130 ekip prve pomoči.
* 3. oktobra 2015 je 14 najboljših ekip iz regijskih preverjanj, svoje znanje preverilo na XXI. državnem preverjanju, ki je potekalo v Murski Soboti.

**Trenutno deluje 91 ekip prve pomoči Rdečega križa Slovenije.** Med njimi je tudi ekipa RKS-OZ Grosuplje, ki je letos, 12. septembra, zmagala na evropskem preverjanju usposobljenosti ekip prve pomoči – FACE 2015 (First Aid Convention in Europe), ki je potekalo v Bukarešti, v Romuniji.

**V Strokovnem centru za prvo pomoč pri Rdečem križu Slovenije**, ki oblikuje doktrino prve pomoči na nacionalni ravni, sodelujejo priznani zdravniki in drugi strokovnjaki. V slovenski prostor uvajajo novosti po zgledu in na podlagi smernic Globalnega referenčnega centra za prvo pomoč pri Mednarodni federaciji Rdečega križa in Rdečega polmeseca.

**Izvajalci tečajev in izpitov iz prve pomoči so zdravstveni delavci, ki opravijo usposabljanje in izpit ter pridobijo licenco predavatelja Strokovnega centra za prvo pomoč Rdečega križa Slovenije.** Licenco morajo obnavljati vsake tri leta. Na tak način se seznanijo z novostmi na področju sprememb doktrine prve pomoči.

Znanje prve pomoči je primerno in potrebno v vseh življenjskih obdobjih, zato si **Rdeči križ Slovenije prizadeva, da bi se vsebine LAIČNE prve pomoči uvedle v obvezni učni program osnovnih in srednjih šol.**

Preprečevanje nezgod in obvladovanje prve pomoči ni le izraz privzgojene solidarnosti, ampak sodi v splošno izobrazbo in usposobljenost, ki se jo je treba začeti učiti v osnovni šoli in pozneje nadgrajevati oziroma znanje ustrezno obnavljati in osveževati najmanj vsakih pet let.